Το άρθρο 314 της ΣΛΕΕ ορίζει τις διαδικασίες για την κατάρτιση και την έγκριση του ετήσιου προϋπολογισμού της ΕΕ. Τα θεσμικά όργανα και οι οργανισμοί της ΕΕ διαβιβάζουν τις δημοσιονομικές προβλέψεις τους για το επόμενο έτος στην Ευρωπαϊκή Επιτροπή το αργότερο την 1η Ιουλίου. Στην πράξη, η Επιτροπή επιδιώκει να είναι έτοιμο το σχέδιο προϋπολογισμού της την άνοιξη (Απρίλιο/Μάιο). Με βάση αυτές τις προβλέψεις, η Επιτροπή καταρτίζει το σχέδιο προϋπολογισμού για το επόμενο έτος. Οφείλει να διαβιβάζει αυτό το σχέδιο προϋπολογισμού στο Συμβούλιο και το Ευρωπαϊκό Κοινοβούλιο έως την 1η Σεπτεμβρίου. Το Συμβούλιο πρέπει να πάρει θέση επί του σχεδίου προϋπολογισμού έως την 1η Οκτωβρίου. Διαβιβάζει τη θέση του και τους λόγους που την υπαγόρευσαν στο Ευρωπαϊκό Κοινοβούλιο. Το Ευρωπαϊκό Κοινοβούλιο πρέπει να εγκρίνει τις τροπολογίες του επί της θέσης του Συμβουλίου εντός 6 εβδομάδων (42 ημερών). Το Συμβούλιο έχει 10 ημέρες στη διάθεσή του για να κάνει δεκτές τις τροπολογίες του Κοινοβουλίου. Εάν δεν το πράξει, συστήνεται επιτροπή συνδιαλλαγής που απαρτίζεται από ισάριθμους εκπροσώπους του Συμβουλίου και μελών του Ευρωπαϊκού Κοινοβουλίου. Η εν λόγω επιτροπή πρέπει να συμφωνήσει επί ενός κοινού σχεδίου εντός 3 εβδομάδων (21 ημερών). Εάν η επιτροπή συνδιαλλαγής δεν μπορέσει να συμφωνήσει επί κοινού σχεδίου, η Επιτροπή οφείλει να παρουσιάσει νέο σχέδιο προϋπολογισμού. Όταν επιτευχθεί συμφωνία στην επιτροπή συνδιαλλαγής, το Συμβούλιο και το Κοινοβούλιο πρέπει να εγκρίνουν ή να απορρίψουν το σχέδιο εντός 2 εβδομάδων (14 ημερών). Εάν το Συμβούλιο απορρίψει το κοινό σχέδιο, το Κοινοβούλιο εξακολουθεί να έχει τη δυνατότητα να το εγκρίνει, ωστόσο μόνο εάν ψηφίσει η πλειοψηφία των μελών του και το στηρίξουν τα τρία πέμπτα αυτών. Εάν αμφότερα τα θεσμικά όργανα απορρίψουν το κοινό σχέδιο, η Επιτροπή πρέπει να καταρτίσει νέο σχέδιο προϋπολογισμού. Εάν ο προϋπολογισμός δεν συμφωνηθεί έως το τέλος του έτους, ένα σύστημα που είναι γνωστό ως "προσωρινά δωδεκατημόρια" τίθεται σε εφαρμογή (άρθρο 315 της Συνθήκης για τη λειτουργία της Ευρωπαϊκής Ένωσης). Αυτό σημαίνει ότι, μέχρι την οριστική έγκριση του προϋπολογισμού, τα έξοδα δύνανται να πραγματοποιούνται κάθε μήνα εντός των ορίων του ενός δωδέκατου του προϋπολογισμού του προηγούμενου έτους ή του σχεδίου προϋπολογισμού της Επιτροπής —όποιου από τα δύο είναι μικρότερο. Όταν προκύπτουν νέες εξελίξεις, ο προϋπολογισμός ενδέχεται να πρέπει να τροποποιείται. Η διαδικασία έγκρισης διορθωτικών προϋπολογισμών είναι η ίδια με αυτή του ετήσιου προϋπολογισμού.